Peter Skaarup (DF), 2008-05-13:
Jeg vil sige tak for de pæne ord, der trods alt er faldet om det her forslag om højere straf for hjemmerøverier.
Vi synes i Dansk Folkeparti, at vi har fundet en fornuftig balance i det her forslag, men balancen har alligevel ikke været så god, at vi nu og her kan få flertal for forslaget.
Vi må så samtidig sige, at der siden forslaget blev fremsat, er sket nogle ting fra regeringens side.
Der er kommet et initiativ, som Rigsadvokaten nu har taget, om en bedre opfølgning af de sager, der har været.
Det synes vi at der er brug for, hvis vi ser på de svar, som vi har fået i Retsudvalget, for det er sådan, som jeg nævnte tidligere, at de sager, der er blevet fremdraget der, medfører en straf på mellem 8 måneders og 1½ års fængsel, selv om sagerne synes at være alvorlige.
Det er for os at se et forholdsvis lavt niveau i forhold til strafferammen, som er 6 års fængsel, og at straffen kan stige til 10 år, hvis der foreligger en række nærmere angivne skærpende omstændigheder
Vi er da også tilfredse med, at flere ordførere har sagt, at de også ser det som et problem, og derfor ser vi selvfølgelig frem til, at vi i Folketinget får en videre gennemgang af det her om hjemmerøverier, når Rigsadvokaten har fundet mere materiale frem om dem.
Det, vi bare kan konstatere, er, at selv om der altså har været tale om, at der igennem de seneste år har foregået mange hjemmerøverier, har det som sagt ikke affødt en særlig høj straf.
Det, man så kan undre sig over, er, hvordan sådan noget har kunnet passere i så lang tid, uden der har været mere fokus på det, men det har vi i hvert fald fået med de initiativer, der ligger her. Når det gælder de enkelte ordførere, synes jeg, at der var en slinger hos nogle af ordførerne i forhold til spørgsmålet om minimumsstraffe.
Det gjaldt sådan set både Socialdemokraterne og andre partier.
Vi kan undre os over, at minimumsstraffe er et fyord.
Sådan hørte jeg nærmest nogen af ordførerne.
Hvorfor er det egentlig et fyord, når vi allerede i Danmark har minimumsstraffe for drab?
Det er formentlig med god grund, nemlig fordi man anser det for at være rigtig alvorligt.
Vores forudsigelser og vores håb er, at Folketingets partier vil lægge den linje fra sig og mere fordomsfrit se på, om der kan være behov for, at vi for bedre at vejlede domstolene i, hvad det er vi politisk mener herinde på Christiansborg - det er jo det, borgerne siger vi skal, det er jo os, der er valgt af borgerne - introducerer minimumsstraffe på andre områder end på det område, vi har i dag.
Jeg synes ikke, at det skal være sådan, at minimumsstraffe ikke er et stuerent ord.
Jeg synes, at det skal være et stuerent ord for alle partier, så man fordomsfrit kan diskutere i folketingsgrupperne, om det ikke kunne blive nødvendigt, at man tager minimumsstraffe i anvendelse.
Jeg kan konstatere, når vi ser på tallene, at det er meget få af de kriminelle forhold, som vi bliver konfronteret med, der bliver pådømt den højeste straf, altså maksimumstrafferammen.
Det er desværre stadig væk sådan, når det gælder personfarlig kriminalitet, at der er forholdsvis mange kriminelle handlinger, der bliver pådømt forholdsvis lave straffe i den lavere ende af strafferegisteret.
Det kan godt være, at der er nogen, der er irriteret over, at det stadig væk er sådan, men det er desværre stadig væk sådan.
Det er vi fra Christiansborgs side nødt til at tage bestik af og ikke bare lade som ingenting.
Det er dette forslag fra Dansk Folkeparti et udtryk for.
Vi synes, at vi er nået et stykke ad vejen, men vi kunne godt tænke os at få flertal for forslaget - om ikke nu, så i hvert fald når Rigsadvokaten er færdig med sin gennemgang, så håber vi på bedre tider.